《钱舜举寒林七贤图》
明代·高得旸

骚坛逸响何寥寥，作者逝矣谁能招。
诜然七子美风度，乃有遗像图生绡。
衣冠半带晋秀气，人物绝是唐中朝。
想当朝事得休暇，拟采野景归风谣。
青骡黄犊踏冻雨，寒驴瘦马冲寒飚。
醉鞭笑停以按辔，吟镫戏拍摧联镳。
有花多情且少待，寻梅有兴非无聊。
此图我尝见十数，高林大树风萧萧。
扫除闲冗存简素，吴兴笔老才尤超。
方之粉墨巧涂染，奚止天地相悬辽。
尚疑高李六君子，当时未见潘逍遥。
道同气合志相感，虽旷百世如同僚。
画师晚出有深意，况自昔日传今朝。
屋梁落月见颜色，妙处不待穷摹描。
君不见袁安僵卧寒正骄，王维乃作雪里之芭蕉。

作者简介：（?—1410）名一作德旸。明浙江钱塘人，字孟升，号节庵。迁居临安。洪武间，有司以文学荐，三为校官。永乐初，擢为宗人府经历，充《永乐大典》副总裁。九年，以解缙案，连累下狱，瘐死。有《节庵集》。